# Perquè no ens fotin el tren

Perquè no ens fotin el tren és un col·lectiu ciutadà que treballa i es mobilitza per aconseguir millores i evitar retrocessos en el servei de tren de la línia R3 de Rodalies de Catalunya (Hospitalet de Llobregat - La Tour de Carol). El col·lectiu va néixer el gener de l'any 2013, com a resultat de les protestes pel tancament de l'estació de tren de Torelló. Entre les fites aconseguides, destaquen evitar el tancament de l'estació de Torelló (2013) (que a maig de 2019 encara roman oberta i amb personal de Renfe), la inclusió de diverses estacions del nord d'Osona i el Ripollès al sistema tarifari integrat de Rodalies (2014) o l'ampliació dels horaris de la R3 en els trams nord de la línia (2018). Actualment (2019), treballa per la racionalització dels horaris i la millora de l'accessibilitat als trens i les estacions, qüestions per les quals fa anys que lluita.

## Història

A finals de 2012, Adif anuncià que tenia intenció d'automatitzar el servei de venda de bitllets de l'estació de Torelló. L'Ajuntament de Torelló i la Generalitat estaven en contra d'aquesta decisió, que consideraven que empitjoraria el servei, però alhora remarcaven, segons paraules del conseller de Territori i Sostenibilitat, Lluís Recoder i Miralles, que no tenien competències per solucionar els problemes de l'estació. Aviat es van convocar concentracions, on usuaris i partits polítics van tallar les vies en senyal de protesta. Aquestes accions van aconseguir que Adif posposés l'automatització de l'estació i millorés la proposta inicial. Va ser en aquest context que els usuaris van crear el col·lectiu Perquè no ens fotin el tren. A partir d'aquell moment, la plataforma esdevingué l'organitzadora de les protestes contra l'automatització de l'estació.

## Referències

* ↑ «Rodalies 3: quan viatjar en tren és un càstig diari». Diari Ara, 25-11-2013.
* ↑ «Un centenar de persones es concentren a l'estació de Manlleu per recuperar la venda directa de bitllets». Nació Digital, 17-12-2016.
* 1 2 «La plataforma Perquè no ens Fotin el Tren es constitueix aquest vespre a l'estació de Torelló». El 9 NOU d'Osona i el Ripollès, 31-01-2013.
* 1 2 «L'estació de tren de Torelló deixarà de vendre bitllets». Nació Digital, 03-12-2012.
* ↑ «Adif ajorna el tancament de l'estació de Torelló i no tanca la porta a mantenir un mínim personal». El 9 NOU d'Osona i el Ripollès, 25-01-2013.
* ↑ «El subdirector d'estacions nord-est d'Adif, Armando Brigos, assegura que no es retirarà de moment el personal de l'estació de Torelló». El 9 NOU d'Osona i el Ripollès, 11-10-2013.
* ↑ «Avancen la inclusió d'Osona, el Ripollès i el Berguedà al sistema integrat de Rodalies després de dos anys de mobilitzacions». La Directa, 08-12-2014. Arxivat de l'original el 2017-01-06. [Consulta: 5 gener 2017].
* ↑ «Renfe ampliarà a partir del 3 de setembre l'horari de servei de la línia de Vic a Ripoll». Diari de Girona, 23-08-2018.
* ↑ «El col·lectiu 'Perquè no ens fotin el tren' arriba al 5è aniversari amb el repte d'aconseguir la racionalització horària». La Vanguardia, 24-01-2018.
* ↑ «L'alcalde tem que l'estació de Torelló es degradi i que empitjori el servei». Nació Digital, 08-12-2012.
* ↑ «El Govern no té «capacitat» per solucionar els problemes de l'estació de Torelló». Nació Digital, 21-12-2012.
* ↑ «Un centenar d'usuaris indignats tallen la via del tren a Torelló». Nació Digital, 24-01-2013.
* ↑ «Adif suavitza l'automatització de l'estació de tren de Torelló». Nació Digital, 25-01-2013.
* ↑ «Cassolada a l'estació de Torelló en contra de l'automatització de la venda de bitllets». El 9 NOU d'Osona i el Ripollès, 22-02-2013.
* ↑ «Nova protesta a l'estació de Torelló». Nació digital, 20-02-2013.

## Enllaços externs

* Lloc web